Az Europol központi szerepe tavaly még hangsúlyosabb lett, és ennek révén a bűnüldözési ügynökség a határon átnyúló súlyos bűnözéssel és a terrorizmussal kapcsolatos információcsere valódi uniós csomópontjává vált. 2017. május 1-jén hatályba lépett az új Europol-rendelet , amely eszközöket biztosít ahhoz, hogy az ügynökség eredményesebbé, hatékonyabbá és még inkább elszámoltathatóvá váljon. Az új adatkezelési keret kifejezetten javítja az ügynökség arra vonatkozó képességét, hogy bűnügyi elemzéseket készítsen a tagállamok támogatása érdekében, a megalapozottabb adatvédelmi keret pedig garantálja a független és hatékony adatvédelmi felügyeletet. Folytatódik az uniós bűnüldözési adatbázisoknak az Europol Információs Rendszerbe való mélyebb integrálására és interoperábilissá tételére irányuló munka. A Bizottság javaslatokat terjesztett elő az Europol Schengeni Információs Rendszerhez való hozzáférésének magasabb szintre emelése, a Terrorizmus Elleni Küzdelem Európai Központja irányításának megszilárdítása, valamint a nemzetközi partnerekkel folytatott együttműködés előnyeinek maximális kihasználása céljából. A Bizottság ösztönzi továbbá a bűnüldöző szervek és a hírszerzési szervezetek közötti együttműködést, és a Terrorizmus Elleni Küzdelem Európai Központja kapcsolatokat alakított ki az Antiterrorista Szakértői Csoporttal. A szükségletek átfogó felmérése alapján 18 további álláshelyet juttattak az Europol számára, hogy a szervezet elláthassa új feladatait a 2017–2020-as években, továbbá a 2017. évi uniós költségvetés 31 új álláshellyel erősítette meg az ügynökséget, hogy az képes legyen a folyamatos készenlétet és a helyszíni bevetési képességeket biztosítani. Ezzel az Europol-álláshelyek teljes száma 550-re emelkedett. A 2018. évi uniós költségvetés-tervezetben a Bizottság javaslatot tett az Europol 16 álláshellyel való további erősítésére, hogy megszilárdítsa az ügynökség szakosított központjait és erősítse a szélsőséges internetes tartalmakkal foglalkozó uniós egysége által, az online terrorista tartalmak eltávolítása céljából nyújtott támogatást, valamint az online csalás elleni küzdelemmel kapcsolatos erőfeszítéseket. Az Europol az adatbázisaihoz nyújtott hozzájárulások folyamatos növekedéséről számol be. A tagállamoknak továbbra is teljes mértékben részt kell venniük a Terrorizmus Elleni Küzdelem Európai Központjában, valamennyi releváns információt az Europol rendelkezésére kell bocsátaniuk közös elemzések céljából, valamint hozzá kell járulniuk az Europol keretében folytatott operatív együttműködéshez, hogy maradéktalanul kihasználhassák azt ügynökség által a nemzeti hatóságoknak nyújtható támogatásában rejlő lehetőségeket.

Tavaly jelentős előrelépés történt a külső határok biztonságának erősítése terén. 2017. április 7-én hatályba lépett a Schengeni határellenőrzési kódex felülvizsgálata, amely előírja a külső határokat átlépő valamennyi utazó, köztük az uniós polgárok rendszeres ellenőrzését az adatbázisokban. A szóban forgó rendszeres ellenőrzések elősegítik azoknak az utazóknak az azonosítását, akik fenyegetést jelentenek a biztonságra vagy elfogatóparancs hatálya alatt állnak. 2017 júliusában az Európai Parlament és a Tanács politikai megállapodásra jutott a Bizottság által 2016 áprilisában javasolt uniós határregisztrációs rendszerről. A rendszer regisztrálni fogja az EU külső határait átlépő harmadik országbeli állampolgárok be- és kilépésére vonatkozó adatokat, és így az ellenőrzések minőségének és hatékonyságának javítása révén hozzájárul a külső határigazgatás és a belső biztonság erősítéséhez. Folyamatban vannak az egyeztetések a társjogalkotókkal a Bizottság 2016. novemberi javaslatával kapcsolatban, amely az Európai Utasinformációs és Engedélyezési Rendszer (ETIAS) létrehozatalára irányul. A rendszer irreguláris migrációra vonatkozó és biztonsági ellenőrzések elvégezése, valamint a lehetséges kockázatok érkezés előtti azonosítása érdekében információt gyűjt majd azokról a személyekről, akik vízummentesen szándékoznak az EU-ba utazni. A Bizottság továbbra is együttműködik a társjogalkotókkal, hogy – az EU 2017. évi jogalkotási prioritásairól szóló közös nyilatkozatnak megfelelően – az év vége előtt megállapodásra jussanak erről a javaslatról . Mivel ezek az eszközök biztonságos úti és személyazonosító okmányokon alapulnak, a Bizottság azon is dolgozik, hogy végrehajtsák a 2016. decemberi cselekvési tervben meghatározott, az úti okmányokkal és személyazonossággal való visszaéléssel szembeni intézkedéseket.

Az online radikalizálódás elleni küzdelem jegyében a Bizottság a tavalyi év során továbbra is együttműködést folytatott az internetes platformokkal az internet terroristák általi kihasználásának kezelése és az online felhasználók védelme érdekében. Az Európai Uniós Internetfórumnak két fő célkitűzése van: a terrorista tartalmak online hozzáférhetőségének csökkentése, valamint annak elősegítése, hogy a civil társadalmi partnerek növeljék az interneten megjelenő hatékony alternatív narratívák mennyiségét. Az említett első célkitűzés keretében az Europol szélsőséges internetes tartalmakkal foglalkozó uniós egysége továbbra is fontos szerepet játszik a terrorizmussal összefüggő tartalmak internetszolgáltatók számára történő megjelölésében. Az elmúlt két év alatt több mint 35 000 tartalmi elem került megjelölésre, amelyek 80–90 %-át eltávolították. Egyértelmű azonban, hogy egy reaktív válasz önmagában nem elegendő az online terrorista anyagok terjesztésének hatékony felszámolásához. Ezért az Európai Uniós Internetfórum 2016. decemberi második magas szintű ülésén a Bizottság örömmel üdvözölte a négy legnagyobb vállalat azon kötelezettségvállalását, hogy hasítófüggvény-adatbázist hoznak létre, amely megakadályozza, hogy az egyik platformról eltávolított terrorista tartalmat ismét feltöltsék egy másikra. A taorminai G7-csúcstalálkozón kiadott nyilatkozatban szereplő felhívásokat, a G20-csoport terrorizmus elleni cselekvési tervét, valamint az Európai Tanácsi 2017. júniusi következtetéseit követően, az Európai Uniós Internetfórum tagjai 2017. július 17-én előterjesztették az online terrorista tartalmak elleni küzdelemre vonatkozó cselekvési tervet. A tervben felvázolt intézkedések az interneten megjelenő tiltott terrorista tartalmak automatikus észlelésének előmozdítását, a releváns technológiák és eszközök kisebb vállalkozásokkal való megosztását, a hasítófüggvény-adatbázis maradéktalan létrehozását és kiaknázását, valamint az alternatív narratívák tekintetében a civil társadalom helyzetének megerősítését célozzák. A 2016. decemberi Európai Uniós Internetfórumon tett bejelentésnek megfelelően, a Bizottságtól származó 10 millió eurós tőkejuttatással immár útjára indult a civil társadalom szerepvállalását támogató program azzal a céllal, hogy elősegítse az interneten megjelenő hatékony alternatív narratívák mennyiségének növelését.

A radikalizálódással szembeni fellépés továbbra is prioritást képez. A Bizottság felgyorsítja az e téren végzett munkáját, különösen a radikalizálódással foglalkozó magas szintű szakértői csoport keretében. A csoport 2017 vége előtt előterjeszti ideiglenes megállapításait. Ami az online radikalizálódás megelőzését illeti, az Európai Uniós Internetfórum magas rangú tisztviselői 2017. szeptember második felében felmérik a 2017. júliusi cselekvési terv végrehajtásának helyzetét, hogy előkészítsék a 2017. decemberi harmadik Európai Uniós Internetfórumot. A Bizottság emellett szorosan együttműködik az újonnan létrehozott Terrorizmus Elleni Globális Internetfórummal, amely kiegészíti az Európai Uniós Internetfórum keretében tett erőfeszítéseket.

A Bizottság a terrorizmus finanszírozásával szembeni európai válaszintézkedések garantálását célzó munkája során végrehajtja a 2016. február 2-i cselekvési tervben meghatározott intézkedéseket. Ennek keretében értékeli a központi bankszámla-nyilvántartásokhoz való hozzáférés javítására és a készpénzfizetés korlátozására irányuló intézkedéseket. E munka másik fontos eleme egy esetleges európai rendszer vizsgálata, amely a terroristákkal kapcsolatos ügyletek nyomon követésére szolgálna és kiegészítené a terrorizmus finanszírozásának felderítését célzó EU-USA jelenlegi programra (TFTP) vonatkozó megállapodást a szóban forgó megállapodásból kizárt ügyletek nyomon követésével. A hatékony és valódi biztonsági unió megvalósításáról szóló, 2016. decemberi harmadik eredményjelentésben a Bizottság ismertette első elemzését a terrorizmus finanszírozásának felderítésére szolgáló európai rendszer esetleges kialakításáról, és bejelentette, hogy folytatja az értékelését. A terrorizmus finanszírozásával kapcsolatos kockázatokról szóló, 2017. június 27-én közzétett szupranacionális bizottsági kockázatértékelés megerősítette, hogy a terroristák és a bűnözők megkísérlik felhasználni a pénzügyi szektort tevékenységeik céljára, például fogyasztói hitelek és a kisösszegű kölcsönök csalárd módon történő igénybevételével. A pénzügyi információs egységek (FIU-k) központi szerepet játszanak a pénzmosással és a terrorizmus finanszírozásával kapcsolatos kihívások kezelése terén. Ezek az egységek felelősek az információk átvételéért és elemzéséért, valamint az elemzések eredményeinek az illetékes hatóságok számára történő terjesztéséért. Amint azonban a 2016. decemberi jelentésben hangsúlyoztuk , a FIU-k jogállása, az információkhoz való hozzáféréssel, azok megosztásával és felhasználásával kapcsolatos hatásköre, szervezete, és önállóságának mértéke terén mutatkozó jelentős eltérések kedvezőtlenül befolyásolhatják az egymással és más érintett hatóságokkal való együttműködésre vonatkozó képességüket. A pénzügyi információs egységek közötti együttműködés javításáról szóló, 2017. júniusi bizottsági szolgálati munkadokumentum meghatározza azokat a szabályozási és nem szabályozási jellegű intézkedéseket, amelyek elősegítenék a feltárt nehézségek leküzdését. A Bizottság alaposabban is megvizsgálja még ezeket az intézkedéseket a nemzeti FIU-k, a bűnüldöző és igazságügyi hatóságok szakértőivel folytatott megbeszélések során. A Bizottság a biztonsági unióról szóló egyik soron következő eredményjelentésben beszámol majd a megállapításairól.

Folytatni kell a munkát annak érdekében, hogy korlátozzák azoknak a veszélyes anyagoknak az elérhetőségét, amelyeket a terrorista hálózatok robbanóanyagként használhatnak. A közelmúltbeli támadások során leggyakrabban rögtönzött robbanószereket, különösen triaceton-triperoxidot (TATP) használtak. A robbanóanyag-prekurzorokról szóló rendelet alkalmazásáról készült közelmúltbeli jelentésben tett bejelentésnek megfelelően, a Bizottság vizsgálja további és megerősített intézkedések lehetőségét annak megakadályozására, hogy a terroristák robbanóanyagokhoz juthassanak.

A puha célpontok védelmének erősítése érdekében 2017. szeptember 18–19-én megtartja első ülését az újonnan létrehozott, puha célpontokkal foglalkozó uniós csoport, amelynek munkáját a gyakorló szakemberek és a piaci szereplőkből – köztük a magánszféra érdekelt feleiből – álló két alcsoport támogatja. A gyakorló szakemberek csoportján belül létrehozták a kiemelten kockázatos puha célpontok védelmével foglalkozó hálózatot, amelynek első ülésére 2017. október 24– 26-án, Spanyolországban kerül sor.

A 2017. januári bejelentésnek megfelelően a Bizottság iránymutatást dolgoz ki arra nézve, hogy miképp lehet az Európai Unió Bírósága ítéleteivel összhangban kidolgozni a nemzeti adatmegőrzési jogszabályokat.

III. A BIZTONSÁGGAL KAPCSOLATOS TOVÁBBI KIEMELT KEZDEMÉNYEZÉSEK VÉGREHAJTÁSA

1. Jogalkotási kezdeményezések

Folyamatban van a munka a Schengeni Információs Rendszer (SIS) megerősítésére irányuló bizottsági jogalkotási javaslatok tekintetében. A legutóbbi munkacsoporti szintű tanácsi megbeszélésre 2017. július 26-án került sor, és a Tanács észt elnöksége arra törekszik, hogy 2017 októberéig tárgyalási megbízatást érjen el. Az Európai Parlamentben az előadók 2017 júniusában előterjesztették jelentéstervezetüket, az Állampolgári Jogi, Bel- és Igazságügyi Bizottság (LIBE) pedig 2017. október 11–12-én szavaz a tárgyalási megbízatásról. A Bizottság felszólítja a társjogalkotókat, hogy a hatékony és valódi biztonsági unió megvalósításáról szóló hetedik eredményjelentésbe foglalt interoperabilitási menetrend részeként 2017 végéig jussanak megállapodásra ezekről a fontos javaslatokról.

2. Nem jogalkotási kezdeményezések

A polgári légiközlekedés biztonságának javítása céljából a tagállamokkal folytatott uniós szintű együttműködés kiegészítéseként, a Bizottság a közlekedésbiztonság terén megkezdte más közlekedési módok kockázatértékelését, hogy meghatározza a hiányosságokat és a feltárt kockázatok enyhítését szolgáló lehetséges intézkedéseket. A 2017. június 15-én tartott megbeszélés alkalmával a Bizottság szolgálatai megvitatták a tagállamokkal a vasúti közlekedéssel kapcsolatos fenyegetettségi helyzetet, és az e fenyegetés elhárításának elősegítésére hivatott együttműködés megerősítésének módozatait. A következő ülésre 2017 októberében kerül sor.

A kiberbűnözés elleni küzdelem keretében, 2017. július 25-én a No More Ransom kezdeményezés első évfordulója alkalmából új partnerekkel, eszközökkel és nyelvekkel bővítették tovább a kezdeményezést. A 2016-ban létrehozott No More Ransom az Europol által támogatott, a „ransomware” elleni küzdelemre irányuló, a köz- és magánszféra partnerségén alapuló kezdeményezés, amely azzal segíti a „ransomware” áldozatait, hogy jelenleg 26 különböző nyelven több mint 50 különféle visszafejtési eszközt tesz elérhetővé a portálján. Ennek következtében 28 000-et meghaladó számú sikeres visszafejtésre került sor a kezdeményezés elindítása óta, és ezzel a becslések szerint 8 millió EUR összegű váltságdíjtól fosztotta meg a kiberbűnözőket. A kezdeményezés olyan innovatív együttműködési modellt kínál, amely a köz- és magánszféra közötti hatékony és konkrét partnerséget használja a kiberbűnözés leküzdésére. A kezdeményezés már több mint 100 partnerre, köztük hét társult partnerre és 98 támogatópartnerre terjed ki (34 bűnüldöző hatóság és 64 köz- és magánszektorbeli szervezet).

A több hónapos előkészítés és koordináció eredményeként eltávolították a sötét web két legnagyobb piacterét, az AlphaBay-t és a Hansát. Ennek nyomán várhatóan több száz új nyomozást indítanak Európában. Az USA Szövetségi Nyomozóirodája, az USA Gyógyszerügyi Végrehajtási Igazgatósága, valamint a holland nemzeti rendőrség által irányított és az Europol közreműködésével lebonyolított két jelentős bűnüldözési művelet során felszámolták a földalatti gazdasági bűnözés egy olyan infrastruktúráját, amely 350 000 tiltott árucikk – így kábítószerek, tűzfegyverek és rosszindulatú számítógépes programok – kereskedelméért felelős. Az EU és az USA területén folytatott, koordinált bűnüldözési akció az online bűnözés elleni küzdelem egyik legkifinomultabb eltávolítási műveletének tekinthető.

3. Külső dimenzió

2017. július 26-án az Európai Unió Bírósága közzétette véleményét az EU és Kanada közötti, az utasnyilvántartási adatállomány (PNR) adatainak továbbításáról és feldolgozásáról szóló megállapodás Szerződésekkel való összeegyeztethetőségéről. A Bíróság azt a választ adta az Európai Parlament kérdésére, hogy a tervezett megállapodás nem köthető meg a jelenlegi formájában, mivel annak több rendelkezése nem egyeztethető össze az EU által elismert alapvető jogokkal, különösen az adatvédelemhez és a magánélet tiszteletben tartásához való joggal. A Bíróság ugyan megállapította, hogy a terrorista bűncselekmények és a súlyos nemzetközi bűncselekmények elleni küzdelem keretében a közbiztonság biztosítása igazolja a PNR-adatoknak az EU-ból Kanadába történő továbbítását, és az ebből adódóan az említett alapvető jogokba történő beavatkozást, azonban úgy ítélte meg, hogy a tervezett megállapodás több rendelkezése nem korlátozódik a feltétlenül szükséges mértékre, valamint nem állapít meg egyértelmű és kellően pontos szabályokat.

Mivel a PNR-adatok fontos eszközt jelentenek a terrorizmus és a súlyos nemzetközi bűnözés elleni küzdelemben, a Bizottság megteszi majd a szükséges intézkedéseket annak érdekében, hogy biztosítsa a PNR-adatok folyamatos továbbítását, az alapvető jogoknak a Bíróság véleményével összhangban álló maradéktalan tiszteletben tartása mellett. A Bizottság jelenleg végzi a Bíróság véleményének elemzését, és hamarosan felhatalmazást kér a Tanácstól, hogy megbeszéléseket kezdhessen Kanadával a meglévő megállapodás felülvizsgálata érdekében, hogy mielőbb összhangba hozza azt a Bíróság véleményében kifejtett követelményekkel.

V. KÖVETKEZTETÉS

Ez a jelentés felméri a biztonsági unió kiépítése terén a tavalyi év során elért eredményeket. Bemutatja, hogy miként valósították meg az Unió helyzetéről szóló 2016. évi beszédben és a Bizottság 2017. évi munkaprogramjában meghatározott, biztonsággal kapcsolatos prioritásokat. Ez a munka alapot teremt ahhoz, hogy az elkövetkező év során az Európai Parlament és a Tanács további együttes fellépést végezzen a jelenlegi biztonsági fenyegetések és kihívások kezelésére, az Unió helyzetéről szóló 2017. évi beszédben meghatározásra kerülő prioritásoknak megfelelően.

A Bizottság 2017 októberében fogja előterjeszteni a biztonsági unióról szóló következő eredményjelentést.